Ο θεσμός των διακονισσών υπό το πρίσμα της σύγχρονης ιεραποστολής της Ορθόδοξης Εκκλησίας

της Δρ. Εύης Βουλγαράκη-Πισίνα

Ο θεσμός των διακονισσών αποτελεί ουσιώδες και σημαντικό μέρος της αρχαίας εκκλησιαστικής μας παράδοσης, μιας παράδοσης πολύ πλούσιας σε σχέση με την πενία που παρατηρείται στη γύρω μας πραγματικότητα, όσο και μια πενία ψυχής που διαπιστώνεται στο ζήτημα των διακονισσών. Η σημασία και η σπουδαιότητα αυτής της παράδοσης δεν μπορεί παρά να λαμβάνεται υπόψη σε μια σύγχρονη συζήτηση για την ανασύσταση του θεσμού των διακονισσών. Στο άρθρο όμως αυτό δεν θα πραγματευτώ ζητήματα ιστορικά ή λειτουργικά, ζητήματα θεολογίας και έθους, καθώς άλλες αξιόλογες συμβολές στον ανά χείρας τόμο καλύπτουν τα ζητήματα αυτά. Η δική μου συμβολή αρύεται μεν στη βιβλική και πατερική παράδοση καθώς και στην ιστορική πείρα της Εκκλησίας, αρδεύεται όμως ιδίως από τη σύγχρονη πραγματικότητα της ιεραποστολής και της Ορθοδοξίας ανά τον κόσμο, ιδίως στον Παγκόσμιο Νότο, και εστιάζει ειδικότερα στην Αφρική.

Ένας πρώτος σοβαρός λόγος γι’ αυτή την επιλογή του θέματος είναι ότι η αντίληψη της κατάστασης της Εκκλησίας στο παγκόσμιο γίγνεσθαι και δη των νεότερων, ιεραποστολικών όπως συχνά λέμε, εκκλησιών υπολανθάνει και υπολείπεται στη θεολογική μας συζήτηση. Συνάμα αποτελεί το αντικείμενο του ιδιαίτερου ενδιαφέροντός μου και αντίστοιχης πολυετούς ενασχόλησης στο πλαίσιο της επιστημονικής ειδικότητάς μου. Ένας δεύτερος λόγος είναι η κατανόηση της έννοιας της παράδοσης σε συνάρτηση με την Αφρική. Η Αφρική αγαπά και τιμά την παράδοση. Τη δική της παράδοση. Αλλά η παράδοση είναι δυναμική. Πρέπει συνεπώς να έχουμε στον νου μας το τι παραλάβαμε, και πώς συντίθενται στο πλαίσιο της αφρικανικής Ορθοδοξίας οι προφορικές παραδόσεις των διαφόρων φυλών με την αρχέγονη αλλά και σύγχρονη εκκλησιαστική εμπειρία, με άλλα λόγια πώς σαρκώνεται η πίστη στην Αφρική. Σημασία όμως έχει ιδίως το τι θα παραδώσουμε μέσα από τη δική μας, της γενιάς μας, δημιουργική και υπεύθυνη στάση εντός της ιστορίας, λαμβάνοντας υπόψη τις ανάγκες των καιρών και την κοινωνική πραγματικότητα, όπως αυτή διαμορφώνεται στον Παγκόσμιο Νότο και ιδίως στην αφρικανική ήπειρο. Η ίδια η πραγματικότητα στον Παγκόσμιο Νότο και στις χώρες της ιεραποστολής μας παρέχει έναν τρίτο σημαντικό λόγο για να εστιάσουμε σε αυτή. Αυτό συνδέεται με το ότι εδώ ο θεσμός φαίνεται να βρίσκει μια πολύ καταλληλότερη υποδοχή και ζήτηση. Έτσι, ο σεβ. Πισιδίας Σωτήριος Τράμπας (πρώην μητρ. Κορέας) είχε χειροτονήσει διακόνισσα την κυρία Μαρία Σπυροπούλου στην Κορέα, η οποία είναι σήμερα εν ζωή. Σημείο σταθμό αποτελούν εξάλλου οι αποφάσεις και η κινητικότητα που επέδειξε στο θέμα η Ιερά Σύνοδος του Πατριαρχείου Αλεξανδρείας, λαμβάνοντας υπόψη τις ιδιαίτερες ανάγκες και συνθήκες της ιεραποστολής.

Στη συνέχεια του παρόντος άρθρου θα πραγματευθούμε εν συντομία [1] την κοινωνία και τον θεολογικό κόσμο της Αφρικής γενικά, [2] τη φύση και η ταυτότητα της Ορθόδοξης ιεραποστολής [3] τις τελευταίες εξελίξεις στο ζήτημα του θεσμού των διακονισσών, θετικές και αρνητικές, και [4] τη διακονία στο πεδίο της ιεραποστολής, ως ένα οργανικό στοιχείο της ζωής της Εκκλησίας σε σχέση και με τις αναπτυξιακές πολιτικές που ξεδιπλώνονται στην Αφρική από ποικίλους φορείς αλλά και την Εκκλησία. Σε αυτή τη συνάρτηση θα συζητήσουμε εξάλλου πρακτικές που αναπαράγουν την εξάρτηση και οδηγούν σε περαιτέρω υποδούλωση.

Θα καταλήξουμε προτείνοντας ένα όραμα και συνάμα έναν οδικό χάρτη, ένα σχέδιο πορείας καταστατικής σημασίας για την ιεραποστολή, στο οποίο κεντρική και αυτονόητη θέση κατέχει ο θεσμός των διακονισσών.

**Ο θεολογικός κόσμος της Αφρικής**

Στην αυγή της νέας χιλιετίας, το σωτήριον έτος 2000, ένας νοτιοαφρικανός θεολόγος, ο Tinyiko Sam Maluleke, καθηγητής στην Πρετόρια, πολυγραφότατος και ιδιαίτερα επιδραστικός συγγραφέας, διαπίστωνε ότι «η θεολογία των γυναικών της Αφρικής ήταν με μεγάλη απόσταση η πιο πλούσια και ουσιαστική κατά την τελευταία δεκαπενταετία του 20ού αιώνα».[[1]](#footnote-1) Για τις γυναίκες αυτές θεολόγους δεν έχει ακούσει ποτέ κανείς σε Θεολογική Σχολή της χώρας μας, μήτε άλλωστε έχει κανείς διδαχθεί σε ελληνικό Πανεπιστήμιο για άνδρες θεολόγους προερχόμενους από την Αφρική, λευκούς ή μαύρους. Μοναδική ίσως εξαίρεση αποτελεί ο λευκός νοτιοαφρικανός David Bosch, του οποίου του μνημειώδες έργο *Missio Dei* είναι σημείο αναφοράς για τις ιεραποστολικές σπουδές σε παγκόσμιο επίπεδο.[[2]](#footnote-2)

Παρά ταύτα, οι εξελίξεις στην αφρικανική θεολογία γενικότερα κινούνται γοργά, ιδίως στο οικουμενικό πεδίο. Μεταξύ των σημαντικών τάσεων στο ευρύτερο πλαίσιο που θα μπορούσε να ονομάσει κανείς “αφρικανικές θεολογίες της απελευθέρωσης”, όπως η Μαύρη Θεολογία της Νοτίου Αφρικής[[3]](#footnote-3) ή η Αφρικανική Θεολογία της Ανοικοδόμησης,[[4]](#footnote-4) η Θεολογία των Αφρικανών Γυναικών είναι ένα αναπόσπαστο και οργανικό μέρος. Γυναίκες όπως η Mercy Amba Oduyoye[[5]](#footnote-5) έχουν σημαδέψει την αφρικανική θεολογία με τη σκέψη τους και τις διατυπώσεις των προτεραιοτήτων τους, προτεραιοτήτων που χαρακτηρίζονται από αμεσότητα, πρακτικότητα και πραγματισμό, διέπονται από βαθιά εμπειρική γνώση της αφρικανικής πραγματικότητας και κοινωνίας, αλλά συνάμα συνδυάζουν ένα όραμα για τον κόσμο και διαθέτουν θεωρητική και στοχαστική ποιότητα.

Εξάλλου, πέρα ​​από το ζήτημα της πρόσληψης και γνωριμίας με αφρικανικές θεολογίες, υπάρχει ένα βαθύτερο ζήτημα: αφορά περισσότερο την παραγωγή ορθόδοξης θεολογίας, γνήσιας και ποιοτικής από γηγενείς Αφρικανούς ορθοδόξους θεολόγους. Μεταξύ των λίγων συγγραφέων επιστημονικών έργων που συμβάλλουν σημαντικά στην αυτογνωσία των Αφρικανών Ορθόδοξων,[[6]](#footnote-6) δεν γνωρίζω ούτε μια Αφρικανή Ορθόδοξη γυναίκα. Αυτό οφείλεται εν μέρει στο γεγονός ότι η εκπαίδευση που βασίζεται στην Εκκλησία συνδέεται στενά με την ανάγκη εξοπλίσεως μελλοντικών ιερέων. Η ανισορροπία μεταξύ των φύλων στην τριτοβάθμια εκπαίδευση είναι επομένως ένα εντυπωσιακό υποπροϊόν των πολιτικών της Εκκλησίας.

Ακόμα διάγουμε την ευρωκεντρική περίοδο της επιστημονικής, και όχι μόνο, ζωής μας, ακόμα μπορεί να διδάσκονται στις Θεολογικές Σχολές αναλυτικά η γερμανική θεολογία και ερμηνευτική του 19ου αι., ενώ στον μέσο θεολόγο ηχούν ακόμα αινιγματικά προβληματισμοί ζωτικής σημασίας για μια κατανόηση της κοινωνικής αποτύπωσης και πραγματικότητας της πίστης σήμερα σε παγκόσμιο επίπεδο. Παρόμοια κάπως ισχύει αυτό όχι μόνο για τις θεολογικές αλλά και για τις ιστορικές σπουδές.[[7]](#footnote-7)

Παρότι η κοινωνία, με το διαδίκτυο και την πρόοδο της επικοινωνίας, είναι σήμερα παγκοσμιοποιημένη όσο ποτέ (χρησιμοποιώ τον όρο παγκοσμιοποίηση εν προκειμένω τόσο με ουδέτερους περιγραφικούς όρους, όσο και με λιγότερο ουδέτερους οικονομικοπολιτικούς), ενώ ζούμε μέσα σε έναν τέτοιο κόσμο, επιλέγουμε να μην τον σπουδάζουμε και να μην τον γνωρίζουμε επαρκώς. Πάνω από μισή χιλιετία μετά από τις μεγάλες ανακαλύψεις της αυγής των νεότερων χρόνων, πολλές περιοχές του κόσμου είναι για μας ακόμη πολλαπλά ανεξερεύνητες. Έτσι, ισχύει γενικότερα ότι οι ίδιες οι ιεραποστολικές σπουδές εν όλω, παρά την αλματώδη πρόοδο των τελευταίων δεκαετιών παραμένουν ακόμη στον ορθόδοξο κόσμο μια νότα χαριτωμένα εξωτική μέσα σε έναν κύριο όγκο γνωστικών αντικειμένων και μαθημάτων που αφορούν την παραδοσιακή κατανόηση της Εκκλησίας και διέπονται από έναν ιδιαίτερο και χαρακτηριστικό ελληνοκεντρισμό, ή στην καλύτερη περίπτωση εκτείνονται στα όρια της προνεωτερικής καθ’ ημάς οικουμένης.

Οι λιγοστοί σήμερα διάκονοι της Ιεραποστολικής επιστήμης μεταξύ των Ορθοδόξων έχουν να καλύψουν ένα μεγάλο έλλειμμα σε παραγωγή βιβλιογραφίας, όχι μόνο στο πεδίο μιας γνωμικής θεωρίας, αλλά μιας τέτοιας εξειδίκευσης που θα επιτρέψει την πραγματική γνωριμία με τη συνάφεια των επιμέρους εξωευρωπαϊκών (ιεραποστολικών κατά το λεγόμενο) νέων τοπικών Εκκλησιών. Αν σκύψει ένας ερευνητής της ιεραποστολής με φιλότιμο και γνήσια εξερευνητική διάθεση στη θεολογική παραγωγή των Ορθοδόξων Αφρικανών, θα βρει κάποια λίγα ευρήματα πρωτότυπου θεολογικού έργου. Ανάμεσα σε αυτά δεν θα βρει τίποτε μα τίποτε που να έχει παραχθεί σε θεωρητικό επίπεδο από Ορθόδοξες Αφρικανές γυναίκες. Εξάλλου, θα πνιγεί στην πλημμυρίδα των ευσεβών (ή και ευσεβιστικών) εκλαϊκευτικών κειμένων (γραμμένα επί το πλείστον από λευκούς), που διεκτραγωδούν τη φτώχεια και τη δυστυχία στην αφρικανική ήπειρο ή τα ανδραγαθήματα αυτοθυσιαζόμενων ιεραποστόλων ή μεταφέρουν τη συγκίνηση μαζικών βαπτίσεων σε λίμνες και ποτάμια.

Αντίθετα, σε ένα οποιοδήποτε σχεδόν ντοκιμαντέρ του BBC (ή άλλου έγκυρου δημοσιογραφικού φορέα) για την Αφρική, θα πληροφορηθεί κανείς για τις σύγχρονες τάσεις στην αφρικανική ήπειρο, για τη millennial generation, για τις επιχειρηματικές και λοιπές αναζητήσεις δυναμικών ανθρώπων, που με την πολυεπίπεδη επιχειρηματική, εθελοντική και πνευματική δράση τους, και μιλώντας οι ίδιοι, στηρίζουν έμπρακτα την έξοδο της Αφρικής από τη φτώχεια, τη μιζέρια, τη διαφθορά και τη δυστυχία, από τις ποικίλες όψεις της εξάρτησης αποικιοκρατικού και μετααποικιοκρατικού τύπου. Πού βρίσκονται οι δημιουργικοί και δυναμικοί αυτοί άνθρωποι στο σώμα της Εκκλησίας; Έχουν κάποιο ρόλο πρωταγωνιστικό, όπως είχαν η Λυδία και η Φοίβη, η Πρίσκιλα και ο Απολλώ; Αν δεν υπάρχουν τέτοιοι άνθρωποι ανάμεσα στο ποίμνιο της Εκκλησίας, είναι προφανές ότι κάτι κάνουμε ολότελα λάθος στο πεδίο της ιεραποστολής, στοχεύοντας σε εύκολα διαχειρίσιμα κατώτερα κοινωνικά στρώματα του πληθυσμού, έχοντας ως κύρια απεύθυνση έναν κόσμο κοινωνικά και μορφωτικά αδύναμο, επιδιώκοντας τη μεταστροφή με όρους υπεροχικούς, δηλαδή κατεξοχήν βολικούς, κάποτε συνδέοντας την αποδοχή του Ευαγγελίου με παροχολογία, καλλιεργώντας τη ζητεία και την εξάρτηση. Παρά ταύτα, αν τέτοιοι άνθρωποι υπάρχουν, κάτι που οφείλουμε να το δεχθούμε ως ενδεχομενικότητα και στατιστικό ποσοστό, και πράγματι συμβαίνει, γιατί δεν ενθαρρύνονται να μιλήσουν, να ηγηθούν των χριστιανικών κοινοτήτων, ως σημαντικά στελέχη του εκκλησιαστικού έργου στην ενορία τους, όπως ηγούνται των ευρύτερων κοινωνιών τους; Μήπως μάλιστα αποθαρρύνονται ή και φιμώνονται, μήπως περιδένονται με άυλα και σχεδόν αόρατα, ανεπαίσθητα δεσμά;

Το μέτρο της ζωτικότητας μιας εκκλησίας είναι το μέτρο της αλήθειας της, δηλαδή το μέτρο της θεολογίας της. Έτσι διαμορφώθηκε η θεολογική μας παράδοση, με σεβασμό πρώτα στην αρχέγονη κοινότητα των Ιεροσολύμων και σταδιακά με την άρθρωση θεολογικού λόγου από τις μορφές εκείνες που αναγνωρίστηκαν ως εκκλησιαστικοί συγγραφείς εν γένει, απολογητές, αποστολικοί πατέρες, πατέρες και μητέρες της ερήμου, μεγάλοι θεολόγοι της Εκκλησίας. Έτσι ρίζωσε και ανδρώθηκε η πίστη μας, έτσι στέργιωσε η θεολογία και η διατύπωση των δογματικών αληθειών, έτσι αντιμετώπισε η Εκκλησία δημιουργικά τις ανάγκες των καιρών, ερχόμενες κατά κύματα, διαφορετικές κάθε φορά, καθώς η ίδια ήταν και είναι εν χρόνω και εν ιστορία σαρκωμένη, λατρεύοντας τον υπέρλογο Λόγο, στο νυν και το αεί.

Η ζωτικότητα μιας Εκκλησίας είναι η ζωτικότητα της θεολογίας της. Συζητήσεις περί εμπολιτισμού (inculturation), προσαρμογής, σαρκώσεως, ιθαγενοποίησης, κ.ο.κ.[[8]](#footnote-8) στο πεδίο της ιεραποστολής θα είναι κενό γράμμα, ευτελιζόμενο σε ελάχιστα φολκλορικά έθιμα, αν δεν αναπτυχθεί μια γηγενής έλλογη αίσθηση της πραγματικότητας της τοπικής Εκκλησίας, μια κοινή συνείδηση και αυτοσυνειδησία σε τοπικό επίπεδο, σε άρρηκτη βέβαια σχέση και σύνδεση με το οικουμενικό, μια παράδοση εμπειρίας και ζωής, μια θεολογική παράδοση.

Οι εισαγωγικές αυτές διαπιστώσεις έχουν άμεση και απόλυτη σύνδεση με το θέμα των διακονισσών, και το ευρύτερο θέμα της παρουσίας των γυναικών στην εκκλησιαστική ζωή των Ορθοδόξων Εκκλησιών εν Αφρική, καθώς το εύρος, η ποικιλία και η ποσότητα της γυναικείας θεολογικής παραγωγής μεταξύ των ετεροδόξων είναι ακριβώς ο δείκτης της ζωτικότητας της δικής τους εκκλησιαστικής ζωής, ακόμα και αν κανείς έχει πολλά επιμέρους να σημειώσει ως προς το καθαυτό περιεχόμενο αυτής της παραγωγής. Θέλουμε ένα ποίμνιο λογικών προβάτων, ανθρώπων που αξιοποιούν το χάρισμα του κατ’ εικόνα, που διαθέτουν τα τάλαντά τους στη διάθεση του κοινού καλού; Ή κάποιες φορές επιδιώκουμε τυχόν την καλλιέργεια ενός στείρου οπαδισμού, όπου η έννοια της διαποίμανσης αρχίζει να διολισθαίνει όλο και περισσότερο σε μια κατ’ ακρίβειαν νόησή της και σχεδόν παύει να εκλαμβάνεται ως μεταφορά; Αυτά τα ερωτήματα γίνονται φλέγοντα για τις νέες εκκλησίες της Αφρικής, αλλά ασφαλώς δεν τίθενται με λιγότερο δραματικό τρόπο και για εδώ, τις χώρες προέλευσης και στήριξης ιεραποστόλων.

**Η** **φύση και η ταυτότητα της Ορθόδοξης ιεραποστολής**

Στην ιεραποστολή δεν μεταφέρουμε μόνο λεκτικά το κήρυγμα που απαγγέλλουμε πανηγυρικά με λέξεις, αλλά με το παράδειγμά μας μεταφέρουμε την ολότητα του είναι μας. Δεν είναι πρωτότυπα τα ερωτήματα που ακολουθούν, έχουν τεθεί και ξανατεθεί, είναι όμως ζωτικής σημασίας να τίθενται. Είναι σημαντικό ένας έλλογος κριτικός αναστοχασμός να αξιολογεί διαρκώς τη δράση και την πρακτική μας, με στόχο τη διαρκή βελτίωση και αυτοδιόρθωση. Μήπως λοιπόν μεταφέρουμε με το παράδειγμά μας όχι μόνο την αυθεντικότητα της Παράδοσης, αλλά και ένα σωρό πρακτικές που ως ιζήματα έχουν επικαθίσει στο σώμα της Εκκλησίας και της θεολογίας; Μήπως ο λόγος μας αντί να είναι αναστάσιμος και ελευθερωτικός, γίνεται ένας λόγος πτώσης, καθυπόταξης, μεταφοράς παθών, και θνησιγενής αν όχι και θανατηφόρος;

Διότι τα όποια ανθρώπινα λάθη και πάθη, οι όποιες μεταγενέστερες πρακτικές που ζημιώνουν το ανόθευτο της Εκκλησιαστικής παράδοσης γιγαντώνονται στο αδυσώπητο φως της Αφρικής, καθώς μεταφέρονται με το κύρος μιας εξωτερικής αυθεντίας, δίχως φίλτρο ή επίγνωση αμαρτωλότητας, και συντείνουν σε μια ακραία εξάρτηση από έξωθεν κέντρα που εκλαμβάνονται ως χορηγοί και διαχειριστές της πίστης και της αλήθειας.

Οι Ορθόδοξες Εκκλησίες είχαμε την ιστορική ατυχία ποικιλότροπων δυσμενών συνθηκών στο πλαίσιο των νεότερων χρόνων· αλλά συνάμα και την εξ αυτού τύχη να μην εμπλακούμε με φαινόμενα αποικιοκρατίας, εξαιτίας της δικής μας δεινής κατάστασης. Αντίθετα μάλιστα, η παρουσία της Ορθοδοξίας στην Αφρική συνδέθηκε έντονα με τον αντιαποικιοκρατικό αγώνα.[[9]](#footnote-9) Αυτή η ιστορική συγκυρία, ταιριαστή και αρμονική με τη θεολογία και την παράδοση, είναι λόγος υπερηφάνειας – αρκεί να μην μεταφράζεται σε αυταρέσκεια. Κάποτε, και οι Ορθόδοξοι, αντί για την πατερική ταπείνωση και αυτομεμψία, τείνουμε να ξεχειλίζουμε από κομπασμό, υπερκαλύπτοντας κάθε δικό μας έλλειμμα με μια απλή αναφορά και σύγκριση προς τους άλλους, σε μια προγραμματικά αντιδυτική διάθεση, ολικά αντίθετη προς το οικουμενικό, ανοιχτό και φιλόξενο πνεύμα της ιεραποστολής. Κάποτε, η διάθεση για υποτίμηση και απαξίωση των άλλων συνιστά μέθοδο υπεραναπλήρωσης του ελλείμματος προσπάθειας για δική μας βελτίωση.

Δυστυχώς, στις αρχές της τρίτης χιλιετίας, μπορεί να παρατηρηθεί μια εξέλιξη στο πεδίο της ιεραποστολής και να σημειωθεί ως τραγική ειρωνεία, ότι λάθη που έκαναν ετερόδοξοι ιεραπόστολοι, σε χρόνους περασμένους, και με την άμεση επίδραση και χειραγώγηση των κρατών προέλευσής τους, τείνουμε να τα επαναλαμβάνουμε εμείς στο σήμερα, δίχως πίεση ή ανάγκη – αρνούμενοι να διδαχθούμε από τα λάθη των άλλων και προφασιζόμενοι ένα προγραμματικό αλάθητο ημών ως Ορθοδόξων. Προγραμματικό, όσο και ψευδεπίγραφο. Διότι μπορεί η Ορθοδοξία να εκφράζει το πλήρωμα της αλήθειας σε μια θεολογική κατανόηση της Εκκλησίας, ιδίως ως προς την άρρηκτη σχέση της με τον Ιησού Χριστό, αυτό όμως δεν είναι ικανή προστασία έναντι σφαλμάτων που καθημερινά κάνουμε τα αδύναμα μέλη της, ατομικά ή και συλλογικά, και το μεγαλύτερο όλων αυτών των σφαλμάτων, την αμετανοησία.

**Ορθοδοξία “all inclusive” στις χώρες της ιεραποστολής**

Συχνά η μεταλαμπάδευση της πίστης στην Αφρική ή αλλαχού, μοιάζει με ένα τουριστικό πακέτο “all inclusive”. Οι επιβιβαζόμενοι σε αυτό το ταξίδι, μεταστρεφόμενοι, κατηχούμενοι, νεοφώτιστοι, ακόμα και η δεύτερη ή τρίτη γενιά πιστών, δεν έχουν περιθώριο εξερεύνησης, αυτενέργειας, βραδυπορίας, περισυλλογής και καθυστέρησης, πρέπει να τρέχουν όλοι μαζί από τον ένα στον άλλο προγραμματισμένο σταθμό. Η κατάσταση αυτή συνδέεται με ένα ιδιαίτερα έντονο αίσθημα ιδιοκτησίας που προέρχεται από τον φορέα του ιεραποστολικού μηνύματος, ο οποίος μοιάζει να μην εκχωρεί στους νεοεισερχόμενους πληρότητα ιδιοκτησίας, αλλά σαν να εκχωρεί μόνο ένα πρόσκαιρο και υπό όρους δικαίωμα χρήσης, μια πρόσκαιρη επικαρπία, διατηρώντας ο ίδιος την υψηλή κυριότητα.

Εδώ πρέπει να είμαστε πολύ ειλικρινείς. Οι φορείς του ιεραποστολικού μηνύματος δεν είναι μόνο οι επίσκοποι, ή κάποιοι ιερείς στο πλαίσιο της ενορίας τους. Είναι και κάθε λογής σύλλογοι, εταιρείες ή και άτομα που λειτουργούν πρωτοβουλιακά και συχνά με τρόπο πολύ ιδιωτικό (όχι σπάνια και ιδιοτελή) σε αντίθεση προς την έννοια του εκκλησιαστικού και του κοινού. Το επίπεδο του πάθους, της ενέργειας και της συγκινησιακής φόρτισης τέτοιων φορέων είναι συχνά αντιθέτως ανάλογο προς το επίπεδο γνώσης τους. Η μη επίγνωση του μεγέθους της αγνοίας γεννά ασύγγνωστη έπαρση και διάθεση καθορισμού των πραγμάτων στη βάση μιας επηρμένης προκατάληψης, που συχνά συνδυάζεται με πουριτανικές, πιετιστικές ή και φονταμενταλιστικές καταβολές. Δυστυχώς οι εργαζόμενοι ιεραποστολικώς στην Αφρική, ή για την Αφρική, δεν έχουν γνώση της Αφρικής, πέρα από ελάχιστες προφάνειες και στερεοτυπικές προσεγγίσεις. Αυτό είναι εξάλλου και το μέτρο της σοβαρότητας με την οποία προετοιμαζόμαστε οι Ορθόδοξοι για το ιεραποστολικό έργο, και ο μόνος τρόπος να καλύψουμε την παχυλή μας άγνοια καταλήγει τελικώς να είναι η υποτίμηση του δέκτη του ιεραποστολικού μηνύματος – υποτίμηση που φτάνει στον πλήρη εκμηδενισμό του ως επίσης ενεργούντος και σκεπτόμενου υποκειμένου, με την ίδια εικόνα Θεού και το ίδιο μέτρο της ελευθερίας του. Απλουστεύοντας και συρρικνώνοντας τον φανταζόμαστε ως ενεργούμενο και χειραγωγούμενο, εξαγοραζόμενο, ή κουτό, συχνά ως tabula rasa ή ως αντικείμενο (res).

Η παρουσιαζόμενη αυτή παθολογία δεν σημαίνει ασφαλώς μήτε ότι η χάρη του Θεού δεν ενεργεί παρά τα λάθη μας, μήτε ότι δεν υπάρχουν οδηγητικές μορφές που με αίσθημα ευθύνης, γνώση και ευαισθησία, κατανοούν τις ανάγκες των καιρών και γνωρίζουν τις βαθύτατες και πραγματικές ανάγκες της Ορθοδοξίας στην Αφρική.

**Εξελίξεις στο ζήτημα του θεσμού των διακονισσών**

Έτσι, ο σεβασμιώτατος μητροπολίτης Καμερούν κ. Γρηγόριος, ένας άνθρωπος γνωστός για την αφοσίωσή του στο έργο του, για τον πρότερο και νυν ασκητικό και ησυχαστικό του βίο, για την ποιητική και εικαστική προσφορά και ευαισθησία του, για τη μακροχρόνια σπουδή του στους Πατέρες της Εκκλησίας, υπήρξε ο εισηγητής της αναβίωσης του θεσμού των διακονισσών στην Ιερά Σύνοδο του Πατριαρχείου της Αλεξανδρείας, και συγκεκριμένα το απόγευμα της 7ης Οκτωβρίου 2009.[[10]](#footnote-10) Η εισήγηση αυτή δημοσιεύθηκε το 2011 στο περιοδικό *Σύναξη*. Πρόκειται για ένα εκτενές και τεκμηριωμένο κείμενο, μια ολοκληρωμένη μελέτη, όπου ο σεβασμιώτατος πραγματεύεται αναλυτικά και πειστικά όλες τις όψεις του ζητήματος της θέσης των γυναικών στην Εκκλησία, και ιδίως αυτές της χειροτονίας των διακονισσών, τόσο στο πλαίσιο και την παράδοση της Αρχαίας Εκκλησίας, όσο και όλης της Βυζαντινής περιόδου, από πλευράς θεολογικής, δογματικής, πατερικής, λειτουργικής και ιστορικής, αλλά και με αναλυτικές αναφορές στη σύγχρονη περίοδο, όπως και την ποιμαντική πρακτική αγίων του 20ού αιώνα με κύριο παράδειγμα αυτό του αγίου Νεκταρίου. Στο άρθρο υπάρχει εξάλλου και επαρκής επισκόπηση της συναφούς βιβλιογραφίας.

Μεταξύ άλλων ο μητρ. Γρηγόριος λέει ρητά:

«Ἡ χειροτονία τῆς διακονίσσης ἔχει ἀπόλυτον εἰδολογικὴν ὁμοιότητα πρὸς τὰς χειροτονίας τῶν τάξεων τοῦ ἀνωτέρου Κλήρου, διότι τελεῖται ἐντὸς τοῦ ἱεροῦ Βήματος, ἔμπροσθεν τῆς ἁγίας Τραπέζης, κατὰ τὴν διάρκειαν τῆς Θείας Λειτουργίας, μάλιστα μετὰ τὴν ἁγίαν ἀναφοράν, ἀλλὰ καὶ «ἐπὶ προηγιασμένων», μετὰ τὴν ἐπὶ τῆς ἁγίας Τραπέζης ἀπόθεσιν τῶν τιμίων δώρων τῆς μεγάλης εἰσόδου».[[11]](#footnote-11)

Στο εισαγωγικό σημείωμα της *Σύναξης* αναφέρεται πως η εισήγηση εκείνη του 2009 δεν είχε κάποια γνωστή ευρύτερα συνέχεια, όμως, εσωτερικές πληροφορίες θέλουν το κείμενο να έγινε ήδη τότε αποδεκτό στο σύνολό του, και μάλιστα δίχως επιφυλάξεις ή ενστάσεις. Παρά ταύτα δεν υπήρξε κάποια δημόσια ανακοίνωση μήτε κάποια εφαρμοστική κίνηση. Η απόφαση έμεινε έωλη χάρη σε μια όχι ασυνήθη αδράνεια, σε μια συγκράτηση για τον «φόβο των ευσεβιστών», όπως ατύπως ελέχθη, και σε μια εκ των υστέρων αμηχανία για λεπτομέρειες, με ερωτήματα όπως χειροθεσία ή χειροτονία, θέση της διακόνου στο ιερό, ζητήματα ενδυμασίας, διερώτηση για θέματα επιμέρους προϋποθέσεων (πχ. αν προϋπόθεση πρέπει να είναι η παρθενία). Εντούτοις, πρέπει να σημειωθεί ότι για το μείζον θέμα της χειροτονίας έναντι της χειροθεσίας όχι μόνο υπάρχει έγκριτη σχετική βιβλιογραφία, αλλά και ρητή πρόβλεψη στην ίδια την εγκεκριμένη εισήγηση, την οποία παραθέσαμε προηγουμένως.[[12]](#footnote-12)

Παρά την αδράνεια, οι συνθήκες δεν έπαυσαν να επωάζονται, και στη Σύνοδο του 2016, που ακολούθησε την Αγία και Μεγάλη Σύνοδο της Ορθοδόξου Εκκλησίας στο Κολυμπάρι Χανίων, 19‐25 Ιουνίου 2016, ακολούθησε νέα εισήγηση του σεβ. Μητρ. Καμερούν κατά τη δεύτερη μέρα συνεδριάσεως, τη 16η Νοεμβρίου 2016, η οποία έγινε δεκτή.[[13]](#footnote-13)

Έτσι, μετά τη νέα εισήγηση του 2016, και τις ευρύτερες ζυμώσεις της Αγίας και Μεγάλης Συνόδου,[[14]](#footnote-14) πάρθηκε στο Πατριαρχείο της Αλεξανδρείας συνοδική εφαρμοστική απόφαση, σύμφωνα με την επίσημη ανακοίνωση:

«Αναφορικά με το θέμα του θεσμού των Διακονισσών, απεφασίσθη η αναβίωση αυτού και ωρίσθη τριμελής εξ Αρχιερέων επιτροπή προς ενδελεχή εξέταση του θέματος».[[15]](#footnote-15)

Ακολούθως, την Παρασκευή 17 Φεβρουαρίου 2017, ανήμερα της ονομαστικής εορτής της Αυτού Θειοτάτης Μακαριότητος του Πάπα και Πατριάρχη Αλεξανδρείας κ. Θεοδώρου, ο Αλεξανδρινός προκαθήμενος, σε λαμπρή και πανηγυρική ατμόσφαιρα προχώρησε στην πρώτη εφαρμογή της απόφασης. Το γεγονός ανακοινώνεται από τον επίσημο ιστότοπο του Πατριαρχείου με μια κάπως αμήχανη (αν όχι και αδόκιμη) φρασεολογία:

«Επίσης [ο πατριάρχης Αλεξανδρείας κ. Θεόδωρος], χειροθέτησε την Κατηχήτρια γερόντισσα Θεανώ, από τα πρώτα στελέχη της Ιεραποστολής στο Κολουέζι, σε «Διακόνισσα της Ιεραποστολής» της Ιεράς Μητροπόλεως Κατάνγκα και ανέγνωσε την ευχή εις εισερχομένους «εις διακονίαν εκκλησιαστικήν» σε τρεις Μοναχές και δύο Κατηχήτριες, προκειμένου να εξυπηρετήσουν το ιεραποστολικό έργο της Ιεράς Μητροπόλεως, κυρίως στα Μυστήρια της Βαπτίσεως ενηλίκων και του Γάμου, καθώς και στον Κατηχητικό τομέα της Τοπικής Εκκλησίας. Σημειώνεται πως είναι η πρώτη φορά στην ιστορία της Ιεραποστολής στην Αφρική που πραγματοποιούνται ανάλογες χειροθεσίες».[[16]](#footnote-16)

Η είδηση αυτή, με φωτογραφικό τεκμήριο, περιελήφθη στον Φάκελο Θρησκευτικών της Β΄ Λυκείου του Γενικού Λυκείου στην Ελλάδα,[[17]](#footnote-17) και έκανε αίσθηση στις σχολικές τάξεις, θεραπεύοντας μερικώς μια διαδεδομένη αντίληψη στα μάτια Ελλήνων μαθητών και μαθητριών για μια άδικη σε βάρος των γυναικών στάση της Εκκλησίας. Επίσης δημοσιεύθηκε σε έγκριτα ιστολόγια, όπως το ιστολόγιο *Νυχθημερόν* του π. Παναγιώτη Καποδίστρια.[[18]](#footnote-18)

Όμως το ζητούμενο της παρούσας εισήγησης δεν είναι τόσο τι θεραπεύει η χειροτονία των διακονισσών στην Ελλάδα ή αλλού στον δυτικό κόσμο, αλλά τι ειδικές συνέπειες θα είχε για την Αφρική.

Ήδη στις εισηγήσεις του ο σεβ. Γρηγόριος Καμερούν, αλλά ιδίως σε επιτελικές συζητήσεις, καθώς και άλλοι μητροπολίτες, έχουν αναπτύξει κάποιες ειδικές πλευρές του ζητήματος, σε σχέση με τα ήθη και τα έθιμα στην Αφρική, αντιλήψεις για τις σχέσεις ανδρών και γυναικών, που είναι αρκετά πιο περιοριστικές σε σχέση με τις παραστάσεις που έχουμε στον δυτικό κόσμο, που εμπεριέχουν και αυστηρότατα ζητήματα *ταμπού*, τα οποία καθιστούν την επικοινωνία μεταξύ των φύλων και συνεπώς και ενός ιερέα με το μέρος του ποιμνίου του περιορισμένη και σε κάποιες περιπτώσεις ολικά απαγορευτική.

Στην προσπάθειά μου να παρακολουθήσω το θέμα των διακονισσών στην Αφρική και την όποια συνέχειά του, έπεσα σε βαθιά σιωπή, από πλευράς γραπτών τεκμηρίων. Υπήρξε εξάλλου και πλήρης σιωπή στο επίπεδο της ειδησεογραφίας.

Καθώς ο αφρικανικός πολιτισμός είναι σε μεγάλο βαθμό προφορικός πολιτισμός,[[19]](#footnote-19) και στο πλαίσιο μιας γενικότερης ερευνητικής προσπάθειας να αντιμετωπιστεί η σπάνις των γραπτών πηγών γύρω από τα θέματα της ιεραποστολής και της Ορθοδοξίας στην Αφρική εν γένει, η έρευνα διευρύνθηκε και με τη μελέτη άλλου τύπου πηγών, που ανήκουν στο πλαίσιο της προφορικής παράδοσης και με τις μεθόδους της Προφορικής Ιστορίας.[[20]](#footnote-20)

Ανάμεσα σε άλλα ζητήματα που απασχόλησαν την εν εξελίξει την έρευνα, ρώτησα επίμονα για την τύχη του θεσμού των διακονισσών. Και είναι απολύτως ξεκάθαρο με βάση τα ευρήματα, ότι το ζήτημα παραμένει κάπως μετέωρο και λόγω μιας εγγενούς αμηχανίας, αλλά ιδίως λόγω εξωγενών παρεμβάσεων, από χρηματοδοτικούς φορείς που θέτουν ο καθείς τους όρους τους.[[21]](#footnote-21) Τέτοιες εξωγενείς παρεμβάσεις προξένησαν και μια φυσιολογική, παρεπόμενη δυσφορία και αίσθημα απογοήτευσης μητροπολιτών που έχουν στηρίξει το θέμα και αντιλαμβάνονται τη σημασία του για τις μητροπόλεις τους.

Πρέπει συναφώς να τονιστεί πως εξωτερικές παρεμβάσεις είναι ανοίκειες, και δεν είναι βλαπτικές για την υπόθεση της χειροτονίας των διακονισσών μόνο. Είναι βλαπτικές για την ιεραποστολή εν όλω. Ακυρώνουν κάθε έννοια ορθόδοξης εκκλησιολογίας και γεννούν ένα αίσθημα ακύρωσης και αδυναμίας των μόνων αρμοδίων να διαποιμάνουν μια τοπική εκκλησία, που είναι οι τοπικοί επίσκοποι.

Στην ιεραποστολική βιβλιογραφία σε διεθνές επίπεδο υπάρχει σήμερα ήδη σοβαρή, επαρκής και σύγχρονη τεκμηρίωση για τους κινδύνους που απορρέουν από την οικονομική εξάρτηση μιας ιεραποστολικής Εκκλησίας, από μια άλλη, σε άλλη ήπειρο, που παρέχει οικονομικούς και ανθρώπινους πόρους, ακόμα και όταν συντρέχουν οι καλύτερες προϋποθέσεις και προθέσεις. Αυτή η επιφύλαξη αφορά ακόμα και μη θρησκευτικούς φορείς, όπως είναι πολλές από τις ΜΚΟ που κατακλύζουν την Αφρική.[[22]](#footnote-22) Επί του ιδίου ζητήματος υπάρχει εξάλλου αρθρογραφία και μεταξύ των Ορθοδόξων, που αναδεικνύει την οικονομική εξάρτηση ως ανασχετικό παράγοντα για την πρόοδο της ιεραποστολής.[[23]](#footnote-23)

Στην ειδικότερη περίπτωση που εξετάζουμε, στο θέμα της χειροτονίας των διακονισσών, διαπιστώνεται επίσης ότι υπερώριοι χρηματοδότες επιχειρούν να επικαθορίσουν τη ζωή μιας Εκκλησίας, σε ευθεία σύγκρουση με τις αποφάσεις του σεπτού Πατριαρχείου. Καθώς η πρακτική αυτή συνιστά ανατροπή κάθε έννοιας εκκλησιαστικής τάξης, και προξενείται βλάβη στην Εκκλησία και στο έργο της ιεραποστολής, ο ειδικός επιστήμονας οφείλει εν προκειμένω να πάρει θέση, και να τοποθετηθεί απέναντι στα πράγματα με νηφαλιότητα και αίσθημα ευθύνης, διότι διαφορετικά σοβεί ο κίνδυνος παράδοσης σε αμέτοχη παρατήρηση, σε επιστήμη άνευ αρετής.[[24]](#footnote-24)

Σε κάθε περίπτωση, η περιγραφή της εξέλιξης του όλου ζητήματος δεν ολοκληρώνεται με την καταγραφή ευθυνών αποκλειστικά εξωγενών παραγόντων. Οφείλει κανείς να επισημάνει και μια αβουλία ή διβουλία των υπεύθυνων σε τοπικό επίπεδο και ιδίως βέβαια στην Αλεξάνδρεια, που έχει αυτοακυρωτικό χαρακτήρα.

**Η διακονία στο πεδίο της ιεραποστολής. Ένα ευρύτερο όραμα και σχέδιο πορείας για την ιεραποστολή**

Αν μέχρι τώρα ασκήσαμε κριτική σε πολιτικές οικονομικής εξάρτησης στο πεδίο της ιεραποστολής, διατυπώνοντας σφοδρές επιφυλάξεις για κάποιες άστοχες ή αθέμιτες επεμβάσεις, αυτό διόλου δεν μπορεί να οδηγήσει σε μια γενικευμένη αδιαφορία για ζητήματα κοινωνικού και αναπτυξιακού χαρακτήρα στο πλαίσο της ιεραποστολής. Αντίθετα, οι προϋποθέσεις της κοινωνικής και αναπτυξιακής δράσης είναι υπό εξέταση, με γνώμονα το πραγματικό όφελος των κατά τόπους εκκλησιών και των τοπικών κοινωνιών. Οφείλουμε συνεπώς να δούμε το θέμα του θεσμού των διακονισσών και υπό το ευρύτερο πρίσμα των αναγκών που προκύπτουν από την αναπόσπαστη σύνδεση της ιεραποστολικής μαρτυρίας με την κοινωνική διακονία. Οι τεράστιες οικονομικές ανισότητες μεταξύ του ανεπτυγμένου δυτικού κόσμου και της υποσαχάριας ιδίως Αφρικής απασχολούν διεθνείς οργανισμούς όπως ο ΟΗΕ,[[25]](#footnote-25) διακρατικούς φορείς όπως η Ευρωπαϊκή Ένωση με την ανάπτυξη ποικίλων προγραμμάτων,[[26]](#footnote-26) κάθε λογής ΜΚΟ και ανθρωπιστικό φορέα ή σύλλογο, αλλά σαφώς και τις Εκκλησίες, καθώς και όλες τις χριστιανικές ιεραποστολές. Η ιστορική πολυπλοκότητα μας οδηγεί να παρατηρούμε ταυτόχρονα αντίρροπες μεταξύ τους κινήσεις και τάσεις, και να διαπιστώνουμε πώς χώρες που είχαν εκμεταλλευτεί οικονομικά την Αφρική μέσω της αποικιοκρατίας, με ηπιότερες ή και ακραίες μορφές εκμετάλλευσης,[[27]](#footnote-27) με το άλλο χέρι αναπτύσσουν προγράμματα αλληλεγγύης και πολιτικές ανάπτυξης στην αφρικανική ήπειρο. Ισχύει βέβαια γενικότερα ότι η εκμετάλλευση δεν αποκλείει και την από τα πάνω φιλανθρωπία, αντιθέτως τα δύο αυτά μοιάζει να συμβαδίσουν σε μια συμπληρωματική, αλληλεξαρτώμενη, κατευναστική αρμονία. Ιδίως στην Ευρώπη, η μέριμνα για την Αφρική συνδέεται εξάλλου και με ένα πιο ιδιοτελές κίνητρο: την προσπάθεια αποσόβησης ενός γιγάντιου μεταναστευτικού κύματος, που σε συνδυασμό με την πληθυσμιακή έκρηξη και την αδυσώπητη φτώχεια, τις αρρώστιες, την ξηρασία, τις εμφύλιες και όχι μόνο συρράξεις, κατευθύνεται ανοδικά προς τις ακτές της Μεσογείου με σκοπό τη διάβαση και πρόσβαση σε κοινωνίες μεγαλύτερης ευημερίας.

Οι τεράστιες αυτές οικονομικές ανισότητες απασχολούν αναμφίβολα και την Ορθόδοξη Εκκλησία. Θεωρείται ή μάλλον συνιστά δείγμα του Ορθοδόξου ήθους να μεριμνά κανείς για τις ψυχές και τα σώματα της χριστιανικής κοινότητας και πέραν αυτής, το κατά δύναμη. Δεν υπάρχει αναμφίβολα κάτι χριστιανικότερο, κάτι που να μπορεί να πράξει κανείς σε τόση εναρμόνιση με τα κριτήρια της τελικής κρίσης, όπως εκτίθενται στη γνωστή παραβολή (Μτ 25, 31-46), όσο το να φροντίσει τον φτωχό, τον άρρωστο, τον εν φυλακή, τον αναγκεμένο αφρικανό αδελφό.

Είναι ως ένα βαθμό αυτονόητο ότι, καθώς ανάμεσα στη χώρα προέλευσης του ιεραποστόλου και τη χώρα όπου ασκείται το ιεραποστολικό έργο[[28]](#footnote-28) είναι εκκωφαντική η οικονομική ανισότητα, η χριστιανική αγάπη αποτελεί το κύριο κίνητρο να μοιράζεται κανείς αδιάκριτα τα πνευματικά και υλικά αγαθά, με γνώμονα την επίτευξη μιας εξισορρόπησης, ή και μιας εξομοίωσης, μιας πραγματικής ενότητας. Το έργο της χριστιανικής μαρτυρίας συνδέεται όντως άρρηκτα με το έργο της διακονίας.

Η αίσθηση ευθύνης για μοίρασμα και αλληλεγγύη και οι ενοχές που απορρέουν από την αδυναμία θεραπείας των ανισοτήτων, οδηγούν σε έναν αδυσώπητο αγώνα συγκέντρωσης και αναδιανομής πόρων, με κάποια παρεπόμενα που ακροθιγώς αναφέραμε στην προηγούμενη παράγραφο. Ίσως πρέπει να συλλογιστεί κανείς το ενδεχόμενο, αντί για την επιλογή μιας από τα πάνω φιλανθρωπικής χορηγίας, που είναι απλώς μια θεραπεία ανακούφισης αλλά όχι ίασης, να γίνουν σημαντικά και γενναία βήματα στην κατεύθυνση της ίασης, ώστε η φιλανθρωπία που παράγει εξάρτηση, οικονομική ή άλλη, να μειωνόταν. Αυτό θα οδηγούσε σε μια ζώσα τοπική εκκλησία, αρχικά φτωχότερη ίσως αρχικά, αλλά με πολύ πιο ανεπτυγμένη την αυτοσυνειδησία της. Η Εκκλησία δεν θα ήταν ένας διοικητικός οργανισμός που θα προσέφερε «υπηρεσίες», άυλες και όχι μόνο, μήτε θα διατηρούσε ένα πελατολόγιο των υπηρεσιών αυτών. Οι πιστοί, αντί για πελάτες, καταναλωτές και επαίτες, θα αναλάμβαναν έναν πιο ενεργό ρόλο που θα οδηγούσε σε μια ενεργοποίηση της κοινοτικής ζωής και των δεσμών αδελφοσύνης και αλληλεγγύης που απορρέουν από αυτή, όπως υπήρχε τόσο στην πρώτη Εκκλησία, όσο και στις παραδοσιακές δομές της Αφρικής, πριν τη συνάντησή της με τον μοντέρνο, «ανεπτυγμένο» κόσμο.

Εδώ λοιπόν χρειάζεται κάποια ιδιαίτερη προσοχή, διότι στις θετικές γενικές αρχές κρύβονται ενδεχομένως και κάποιες επιμέρους παγίδες. Η αντιμετώπιση των κοινωνικών ανισοτήτων, των τόσο κραυγαλέων, η καταπολέμηση της φτώχειας και της υπανάπτυξης δεν είναι αποκλειστική ευθύνη της Εκκλησίας, και μάλιστα σε μια λογική φιλανθρωπικού έργου που γεννά νέες μορφές εξάρτησης, ενώ αφήνει αλώβητες τόσο την καπιταλιστική και εκμεταλλευτική δομή της οικονομίας όσο και την πολύ υψηλή διαφθορά που σοβεί σε κράτη με ανεπαρκείς θεσμούς, και η οποία συνιστά μια άλλη όψη της υπανάπτυξης.

Εξάλλου, εδώ τίθεται συναφώς ένα θέμα προτεραιοτήτων, που απασχολεί την τοπική Εκκλησία, ιδίως το ερώτημα ποια είναι η έκταση του κοινωνικού έργου που μπορεί και οφείλει κανείς να κάνει, τι σημαίνει από πλευράς υλικών και ανθρώπινων πόρων, και αν τυχόν υπάρχει ο κίνδυνος να στείλει κανείς ένα λάθος μήνυμα σε κάθε πιθανό αποδέκτη. Μπορεί η Εκκλησία να αντιμετωπίσει το ζήτημα με φιλανθρωπία, και παράλληλη αναζήτηση χορηγών, φρασεολογία που συνιστά ευφημισμό για τη ζητεία σε χρηματοδοτικές πηγές σε ανεπτυγμένες χώρες, ή σε χώρες προέλευσης, οι οποίες μάλιστα με την πρόσφατη οικονομική κρίση δεν μπορούν να ακολουθήσουν τις επιδόσεις προηγουμένων δεκαετιών;

Μήπως οφείλει κανείς με όρους περισσότερο πολιτικούς να καταδείξει ότι η φτώχεια στην Αφρική δεν είναι μήτε μεταφυσικό μήτε φυσικό φαινόμενο, και να καταγγείλει τα συγκεκριμένα αίτιά της, κατονομάζοντας τους υπαίτιους; Σε συνέχεια και ακολουθία της Αγίας και Μεγάλης Συνόδου ο μητρ. Νιγηρίας Αλέξανδρος καταφέρθηκε σε δημόσια συνέντευξή του εναντίον των οικονομικών κολοσσών που καθημάζουν τον πλούτο της Αφρικής.[[29]](#footnote-29) Εξάλλου, ο μητρ. Κονγκό- Μπραζαβίλ κ. Παντελεήμων έχει εκφράσει την ανησυχία του για την έκταση της προσδωκόμενης κοινωνικής διακονίας, ιδίως με τη μορφή παροχών, μια δράση που είναι πάντα ευπρόσδεκτη από τους κρατικούς φορείς, αλλά συνάμα τείνει να υποκαθιστά τις ευθύνες ενός κοινωνικού κράτους.[[30]](#footnote-30) Πέραν αυτού οι κίνδυνοι παθητικοποίησης του δέκτη και εθισμού του σε μια στάση σχεδόν παιδική, όπου αναμένει τη φροντίδα από κάποιον άλλο, αλλά δεν αναλαμβάνει την ευθύνη, είναι ορατοί. Αυτοί οι κίνδυνοι έχουν επισημανθεί από πολλούς, τόσο Ορθοδόξους, όσο και στο οικουμενικό πλαίσιο.[[31]](#footnote-31) Όπως περιγράφει στην έρευνά του για την Ένωση EATWOT (Ecumenical Association of Third World Theologians)[[32]](#footnote-32) ο σημαντικός Ασιάτης θεολόγος και ερευνητής M.P. Joseph, κάνοντας λόγο για το θέμα της περί Θεού συζήτησης υπό το κράτος του money-θεϊσμού (λογοπαίγνιο με τον μονοθεϊσμό και τη θεοποίηση του χρήματος)[[33]](#footnote-33) δεν μπορεί να αγνοήσει κανείς θεμελιώδη ερωτήματα ανθρώπων του περιθωρίου, οι οποίοι έχουν ως κέντρο της υπαρξιακής τους διερώτησης –κατά μοναδική κυριολεξία της έννοιας «υπαρξιακή»– το βασικό ερώτημα «τι υπάρχει για φαγητό» και «από που θα έρθει το επόμενο γεύμα».[[34]](#footnote-34) Ο Μ.Π. Τζόζεφ επισημαίνει και σκιαγραφεί δραματικά τους κινδύνους μιας πορείας από τον οικονομικό φονταμενταλισμό προς τον φονταμενταλισμό εν γένει.

**Η θέση και ο ρόλος των διακονισσών στο ιεραποστολικό έργο της Εκκλησίας**

Η ευρύτερη τοποθέτηση σε σχέση με ζητήματα ανάπτυξης, ανισοτήτων, χορήγησης παροχών, φιλανθρωπικού και διακονικού έργου της Εκκλησίας φωτίζει και το ειδικότερο θέμα μας που είναι η διατύπωση ενός οράματος και η χάραξη ενός οδικού χάρτη για το κοινωνικό έργο της Εκκλησίας, ενός χάρτη που μπορεί κατεξοχήν να συνδυαστεί και να αξιοποιήσει τις διακόνισσες. Η έμφασή μου στην κοινωνική διάσταση του θεσμού των διακονισσών στην αφρικανική ήπειρο δεν συνεπάγεται ασφαλώς καμία υποτίμηση της αποστολής και του ρόλου τους στη λατρεία. Ήδη επεσήμανα στα προηγούμενα και τους περιορισμούς που μπορεί να έχει εξάλλου η Εκκλησία για ποιμαντική δράση στο συγκείμενο της Αφρικής. Σε συνδυασμό λοιπόν προς λειτουργικά και ποιμαντικά καθήκοντα θέλω σε ό,τι έπεται να αναπτύξω μια πρόταση-οδικό χάρτη για το κοινωνικό και εκκλησιαστικό έργο στην Αφρική.

Θεωρώ ότι δεν υπάρχει κανένας τρόπος να βγει η αφρικανική ήπειρος από τη φτώχεια, αν δεν αναπτυχθεί η αυτοσυνειδησία των γυναικών, που συχνά αποτελούν ούτως ή άλλως σημαντικό πυλώνα της κοινωνικής και οικονομικής ζωής στην Αφρική, βγάζοντάς τα πέρα με τις εξαιρετικά δύσκολες συνθήκες τους. Δεν υπάρχει καμία περίπτωση ανάπτυξης της αφρικανικής ηπείρου, αν δεν σταματήσουν οι παιδικοί γάμοι, η τεκνοποιία από κορίτσια στο αρκτικό περίπου όριο της αναπαραγωγικής τους ηλικίας, αν δεν καταπολεμηθεί η πολυγαμία οργανικά και όχι διατακτικά.[[35]](#footnote-35) Σε αυτά τα θέματα η Ορθόδοξη Εκκλησία πρέπει να αναζητήσει συμμαχίες σε πιο έμπειρους, ή πολύπειρους τουλάχιστον, οργανισμούς, όπως ο Οργανισμός των Ηνωμένων Εθνών, που στο πρόγραμμά του έχει την καταπολέμηση της πολυγαμίας.[[36]](#footnote-36) Η καταπολέμηση της πολυγαμίας, δεν γίνεται με ηθικές εκκλήσεις και επικλήσεις. Αυτό οφείλει να το λάβει υπόψη του και ένα συντηρητικότερο κοινό που έχει περισσότερες ευαισθησίες σε σχέση με αυτή τη θεματική και στενότερα ζητήματα ηθικής εν γένει. Δεν ξεριζώνονται συνήθειες αιώνων, που αποτελούν μάλιστα πυλώνα της κοινωνικής και κοινοτικής οργάνωσης, με υποδείξεις από τα πάνω ή από τα έξω. Μήτε θα ήταν από την άλλη νοητό, στο πλαίσιο ενός ακραίου λιμπεραλισμού και σε μια κακώς νοούμενη προσαρμοστικότητα, να συμπλεύσει κανείς με αυτή τη συνήθεια, διότι η πολυγαμία (κανονικοποιημένη και πέρα από τις εξαιρετικές συνθήκες ανάγκης, που μπορεί κάποτε να είχαν και διαμορφωτικό ρόλο σε αυτή) έχει τεράστιες επιπτώσεις που αγγίζουν τον πυρήνα της χριστιανικής ανθρωπολογίας, αλλά και συνέπειες κοινωνικές τις οποίες δεν επιτρέπεται να παίρνουμε αψήφιστα.[[37]](#footnote-37)

Η ανάπτυξη και η κοινωνική ευρωστία και ευημερία στην Αφρική θα έρθουν ιδίως με τη μόρφωση των γυναικών. Δεν πρέπει να φανταστούμε τις αφρικανές γυναίκες ως παθητικές και περιθωριοποιημένες. Έχουν πάρα πολύ μεγάλες ευθύνες και πολλή μεγάλη φτώχεια να αντιμετωπίσουν στις συνήθως μεγάλες τους οικογένειες ώστε να υπάρχει το περιθώριο να είναι κοινωνικά και οικονομικά ανενεργές. Όμως, το επίπεδο της μόρφωσης συνδέεται με την εμβέλεια της δράσης τους και τη διεύρυνση των δυνατοτήτων τους.[[38]](#footnote-38) Στοιχεία της παραδοσιακής αφρικανικής κοινωνίας είναι πιο μητριαρχικά από όσο θα φανταζόμασταν μέσα από ένα ευρωκεντρικό πατριαρχικό πρίσμα.[[39]](#footnote-39) Στην Αφρική υπάρχουν μητρογραμμικές φυλές, όπου η γυναικεία γραμμή γενεαλογίας έχει σημασία για την κληρονομιά και τη διαδοχή.[[40]](#footnote-40) Άλλωστε η οικογένεια στην Αφρική είναι πολύ διαφορετικά οριοθετημένη, και πολύ διαφορετική είναι και η κατανόηση της πατρότητας.[[41]](#footnote-41) Εδώ είναι συναφής και η κεντρική τοποθέτηση του σημαντικού μελετητή του φαινομένου της πατριαρχίας στην αρχαιότητα Ernest Borneman ότι η μητριαρχία δεν είναι το αντίστοιχο, το αντιστρόφως ανάλογο της πατριαρχίας. Ο λόγος είναι ότι στις μητριαρχικές (ορθότερα μητριστικές, κατά Borneman) κοινωνίες, η γυναίκα λειτουργεί ενσωματωτικά ως προς το σύνολο και δεν οδηγεί το άλλο φύλο σε περιθωριοποίηση.[[42]](#footnote-42) Αυτό δεν σημαίνει ότι δεν συναντάται και γηγενής πατριαρχία στην Αφρική[[43]](#footnote-43) όπως και φαινόμενα ακραίας εκμετάλλευσης των γυναικών ή έθιμα σε βάρος τους.[[44]](#footnote-44) Δεν υπάρχει χρεία εξιδανίκευσης μιας προνεωτερικής, προκαπιταλιστικής Αφρικής. Όμως, στο πλαίσιο της μετααποικιακής και καπιταλιστικής ανάπτυξης πατριαρχικών δομών είναι που επιβαρύνθηκε ιδιαίτερα η θέση της γυναίκας.[[45]](#footnote-45) Γενικότερα άλλωστε η αποικιοκρατία αλλά και η ίδια η ιεραποστολή καταγγέλλεται για τη διάλυση των παραδοσιακών κοινωνικών και κοινοτικών δομών.[[46]](#footnote-46) Οι εξελίξεις είναι σύνθετες και πολυδύναμες καθώς προκύπτουν από τη συνάντηση με τον σύγχρονο δυτικό κόσμο στην Αφρική, η οποία παλεύει να επαναπροσδιορίσει την ταυτότητά της ή μάλλον τις πολλές παραδοσιακές ταυτότητές της με όρους του σήμερα, σε συνθήκες που δεν στερούνται στοιχείων ανάγκης και βίας. Κάποιες φορές γεννώνται και παρακμιακά φαινόμενα στο πλαίσιο της αλληλεπίδρασης με τις δυτικές σύγχρονες κοινωνίες. Σημαντική είναι και η συμβολή των γυναικών στον αντιαποικιακό αγώνα[[47]](#footnote-47) αλλά και στη γενική προκοπή και ανάπτυξη της αφρικανικής ηπείρου.[[48]](#footnote-48)

Η μόρφωση θα ενδυναμώσει περαιτέρω τις γυναίκες της Αφρικής. Η μόρφωση των γυναικών πρέπει να φροντιστεί προφανώς παράλληλα και όχι σε αντιδιαστολή με αυτή των ανδρών. Παρότι η μόρφωση είναι πάντα σημαντική παράμετρος κοινωνικής ανόδου, επισημαίνουμε πάντως ότι η άνοδος του μορφωτικού επιπέδου των ανδρών από μόνη της δεν πρόκειται να επιφέρει μεγάλες αλλαγές. Διότι η μόρφωση των ανδρών δεν διαχέεται απαραίτητα σε όλους, συχνά παραμένει προνόμιο των λίγων οφελουμένων. Η μόρφωση των γυναικών αντίθετα θα μεταθέσει σε ωριμότερες ηλικίες τον γάμο, θα επιτρέψει στις γυναίκες μια κάποια οικονομική ανεξαρτησία διευρύνοντας τις δυνατότητές τους να αναζητήσουν τρόπους προς το ζην, θα μεταβάλλει νοοτροπίες, θα τονώσει την αυτοπεποίθηση και τον αυτοσεβασμό και θα πλήξει καίρια την πολυγαμία.

Η ανάπτυξη και η κοινωνική ευρωστία και ευημερία στην Αφρική δεν μπορεί παρά να είναι φεμινιστικού τύπου[[49]](#footnote-49) – και ειλικρινά παρακαλώ να μην δυσανασχετεί κανείς με τον όρο. Ο φεμινισμός έχει ποικίλα ρεύματα, τάσεις και εκδοχές,[[50]](#footnote-50) αλλά σε συνθήκες τόσης αδικίας είναι όρος αναγκαίος για την αποκατάσταση της χριστιανικής ανθρωπολογίας, για την οποία τόσο επαιρόμαστε σε επετειακούς τόμους σχετικούς με την παρακαταθήκη και την κοινωνική συνεισφορά του χριστιανισμού, την απάλειψη της δουλείας και τη (λεγόμενη) «εξύψωση» της γυναίκας. Η άνοδος της θέσης των γυναικών είναι άνοδος του κοινωνικού συνόλου, έχοντας άμεση επίπτωση στη θέση των παιδιών και των ηλικιωμένων, όλων όσοι ανήκουν στον μη ενεργό οικονομικό πληθυσμό, και εξαρτώνται επί το πολύ από τη γυναικεία φροντίδα.

Μια τέτοια όμως εξέλιξη απαιτεί πολύ υψηλό επίπεδο ηγεσίας στις τοπικές εκκλησίες, και πολύ μεγάλη θεολογική και άλλη εγρήγορση. Και σε μια τέτοια εξέλιξη θα μπορούσε ιδιαίτερα να συμβάλει η ενεργή παρουσία των γυναικών ως εκκλησιαστικών στελεχών με ανάλογη κατάρτιση αλλά και εξουσιοδότηση.

Αντί μια ιεραποστολική θεολογία να αναζητά στοιχεία εμπολιτισμού (indigenization) σε έναν άκριτο συμβιβασμό με αφρικανικά έθιμα που παραβλάπτουν, κάποτε και εξανδραποδίζουν τις γυναίκες,[[51]](#footnote-51) θα μπορούσε και θα όφειλε να αναζητήσει γηγενή στοιχεία οργάνωσης της αφρικανικής κοινωνίας που είναι προκαπιταλιστικά και προπατριαρχικά, δηλαδή προαποικιακά και ενέχουν όπως είδαμε τεράστια σημασία για την οργάνωση των κοινωνιών.

Θεωρώ συμπερασματικά ότι η χειροτονία των διακονισσών είναι ένας κεντρικός κόμβος στο ξεδίπλωμα ενός οδικού χάρτη που θα ωφελήσει πλήρως την Ορθόδοξη ιεραποστολή αλλά και την αφρικανική κοινωνία. Αυτό που είναι σημαντικό και σε αυτή την περίπτωση, όπως μαρτυρείται και στην ιστορία της ιεραποστολής εν γένει, είναι ότι η επιτυχία του κηρύγματος δεν είναι ασύνδετη από την αίσθηση της κοινωνίας-δέκτη ότι το κήρυγμα την προάγει και την οδηγεί σε πρόοδο και προκοπή.[[52]](#footnote-52)

Γυναίκες διακόνισσες θα μπορούν με άλλη οικειότητα και τους δικούς τους τρόπους ως μητέρες και αδελφές να παρέμβουν μεταξύ των γυναικών και να ολοκληρώσουν το κήρυγμα με τον λόγο, το παράδειγμα και την πράξη τους, ως φορείς ιερατικού αξιώματος και της εκκλησιαστικής χάρης που απορρέει από αυτό.

Η άρνηση μιας τέτοιας προοπτικής δεν ερείδεται παρά σε προκαταλήψεις, και δεν μπορούμε να την ερμηνεύσουμε παρά ως μορφή εκκοσμίκευσης της Εκκλησίας και καθυπόταξής της σε πατριαρχικού τύπου κοσμικές αντιλήψεις, ακυρωτικές για την Ορθόδοξη ανθρωπολογία, αλλά και σε έναν υποβόσκοντα ή και απροκάλυπτο μισογυνισμό. Όλα όμως τα παραπάνω παρεμποδίζουν την ανάπτυξη των νέων Εκκλησιών, παρεμποδίζουν την ιθαγενοποίηση και την πραγματική σάρκωση της πίστης στο πολιτισμικό και κοινωνικό πλαίσιο της Αφρικής, αλλά και πέραν αυτής.

Σε μια υγιή εκκλησιαστική κοινότητα καθένας θα είχε την θέση του, δίχως να διεκδικεί διακαώς μια ηγεσία έξω από το θεσμισμένο και αγαπητικό πλαίσιο συνύπαρξης, αλλά συμβάλλοντας στην εύρυθμη λειτουργία της εκκλησιαστικής κοινότητας και της Εκκλησίας ως σώματος Χριστού. Η ιεραποστολή, όπως και η Εκκλησία στην ανόθευτή της πραγματικότητα, δεν μπορεί να είναι παρά πεδίο ξεδιπλώματος διακονημάτων αλλά και χαρισμάτων.

Η εκκλησία της ιεραποστολής δεν μπορεί παρά να είναι όπως οραματιζόταν την Εκκλησία ο Παναγιώτης Νέλλας:

«Έτσι λοιπόν κάθε μέλος της Εκκλησίας έχει το δικό του διακόνημα, το χάρισμά του, το ειδικό λειτούργημά του. Όλα τα μέλη είναι λαϊκοί ή ιερείς –οι όροι είναι ισοδύναμοι– αλλά τα διακονήματά τους είναι διαφορετικά. Ο ένας είναι επίσκοπος, ο άλλος πρεσβύτερος, ο τρίτος διάκονος ή διακόνισσα, ένας άλλος διδάσκαλος, προφήτης, κοσμικός ή μοναχός, έγγαμος ή άγαμος, απόστολος ή κήρυκας, θεολόγος, απλούστατα άνθρωπος προσευχόμενος. Αυτές οι λειτουργίες είναι διαφορετικές, αλλά όλες είναι κατ' ουσίαν ιερατικές, απαραίτητες οι μεν στις δε. Γιατί, μόνο όταν όλα τα μέλη εκτελούν τις λειτουργίες τους, το Σώμα παραμένει εν υγεία, η Εκκλησία μπορεί να εκδηλώνεται με πληρότητα και να εκτελεί πραγματικά το έργο της».[[53]](#footnote-53)

1. “African women's theology has been by far the most prolific and challenging in the past decade and half”. Tinyiko Sam Maluleke, «The Rediscovery of the Agency of Africans: An Emerging Paradigm of Post-Cold war and post-apartheid black and African Theology», *Journal of Theology for Southern Africa* 108 (Νοέμβριος 2000), 19 [19-37]. [↑](#footnote-ref-1)
2. David Bosch, *Transforming Mission: Paradigm Shifts in Theology of Mission*, Twentieth Anniversary Edition, πρό­λο­γος William R. Burrows, συμ­πε­ρά­σμα­τα Darrel Guder και Martin Reppenhagen (Μέ­ρι­νολ, Νέ­α Ὑ­όρ­κη: Orbis Books, [1991] 2011). [↑](#footnote-ref-2)
3. Celucien L. Joseph, «The Meaning of James H. Cone and the Significance of Black Theology: Some Reflections on His Legacy», *Black Theology* 18 (2020), 112-143. Γενικότερα στο ομώνυμο περιοδικό μπορεί κανείς να παρακολουθήσει ποικίλες τάσεις αλλά την εξέλιξη της Μαύρης Θεολογίας (Black Theology). [↑](#footnote-ref-3)
4. Julius Mutugi Gathogo, «A Survey on an African Theology of Reconstruction (ATOR)», *Swedish Missiological Themes* 95, 2 (2007), 123-148. J.N.K. Mugambi*, From Liberation to Reconstruction: African Christian theology after the Cold War* (Nairobi: East African Educational Publishers, 1995). Για μια ευρύτερη θεώρηση της αφρικανικής θεολογίας σήμερα, βλ. Dr. Humphrey Mwangi Waweru, «African Theology in the 21st Century: Mapping Out Critical Priorities», *European Scientific Journal* 14, 8 (Μάρτιος 2018), 213-226, Doi: 10.19044/esj.2018.v14n8p213, όπου εισάγει την ιδέα της Αφρικανικής Χριστιανικής Θεολογίας της Ευθύνης. [↑](#footnote-ref-4)
5. H Mercy Amba Oduyoye διηύθυνε μια ομάδα γυναικών θεολόγων από το 1989, η οποία έδινε έμφαση στην ποικιλία της ανθρώπινης εμπειρίας. Κάποια σημαντικά βιβλία της είναι: *Hearing and Knowing: Theological Reflections on Christianity in Africa* (Μέρινολ, NY: Orbis books, 1986); *African Women's Theologies, Spirituality, and Healing: Theological Perspectives from the Circle of Concerned African Women Theologians* (Νέα Υόρκη: Paulist Press, 2019) και *Introducing African Women's Theology*, Introductions in Feminist Theology (Σέφιλντ: Sheffield Academic Press, 2001). Υπήρξε συνεπιμελήτρια του τρίτου τόμου του πολύ σημαντικού έργου *A History of the Ecumenical Movement, τόμ. 3: 1968-2000* (Γενεύη: WCC Publications, 2004) με τους John Briggs και Georges Tsetsis. [↑](#footnote-ref-5)
6. Περισσότερα στο θέμα αυτό, μαζί με μια πρώτη ξενάγηση στη γενικότερη αφρικανολογική γραμματεία, στην ειδικότερη ιστορία της έρευνας και ιδίως στην ορθόδοξη συναφή βιβλιογραφία, βλ. σε Evi Voulgaraki-Pissina, «Orthodoxy in East Africa beyond Decolonisation», *Salt: Crossroads of Religion and Culture* 1 (2021) (υπό δημοσίευση). [↑](#footnote-ref-6)
7. Jack Goody, *The Theft of History* (Κέιμπριτζ: Cambridge University Press, 2006). [↑](#footnote-ref-7)
8. Σε μια σύντομη επισκόπηση της συναφούς βιβλιογραφίας, εύκολα διαπιστώνει κανείς την ύπαρξη γενικών διακηρύξεων, δύσκολα όμως επισημαίνει μελέτες συγκεκριμένες και σε βάθος. Από τα λίγα που υπάρχουν, ελάχιστα σε σχέση με την παραγωγή των ετεροδόξων, αξίζει να αναφερθούμε στη διατριβή του μακαριστού επισκόπου Κισούμου και Δυτικής Κένυας, Amos Masaba Akunda, *Orthodox Christian Dialogue with* *Banyore* *Culture*, στο Πανεπιστήμιο της Νοτίου Αφρικής (Unisa). Βλ. εξάλλου π. Kosmas (John) Ngige Njoroge, «Incarnation as a Mode of Orthodox Mission: Intercultural Orthodox Mission – Imposing Culture and Inculturation», σε *Orthodox Perspectives on Mission*, επιμ. P. Vassiliadis, (Οξφόρδη: Regnum, 2013), 242-251. Λίγα επίσης καταγράφονται από Έλληνες: Αναστάσιος Αλβανίας (Γιαννουλάτος), *Στην Αφρική* (Αθήνα: Αποστολική Διακονία, 2010), 79-83. Αθανάσιος Παπαθανασίου, «Αφρικανικός Γάμος και Χριστιανισμός: Εισαγωγή σε Ιεραποστολικά και Κανονικά Ερωτήματα», *Επιστημονική Επετηρίς της Θεολογικής Σχολής του ΕΚΠΑ* Λ΄ (1995), 815-852. Μια γενικότερη θεώρηση, επί της αρχής: Εύη Βουλγαράκη-Πισίνα, «Εισαγωγή στο Ανέκδοτο έργο του Ηλία Βουλγαράκη “Σχεδίασμα για την Αγάπη”: Μια Εξερεύνηση στο Μεγάλο Ιεραποστολικό Ζήτημα της Προσαρμογής», σε *Αγάπη και Μαρτυρία: Αναζητήσεις Λόγου και Ήθους στο Έργο του Ηλία Βουλγαράκη. Αφιέρωμα από τους Μαθητές του*, Επιμέλεια Εύη Βουλγαράκη-Πισίνα, Ορθόδοξη Μαρτυρία 73(Αθήνα: Ακρίτας, 2001), 33-58.

. [↑](#footnote-ref-8)
9. Rev. Dr Elekiah Andago Kihali, *Challenges Facing the Orthodox Church Movements in East Africa: A Historical and Canonical Survey* (Σέρινταν, Γουαϊόμινγκ: Eastern Light Publishing, 2019). Ιδίου, *The Orthodox Christian Witness in East Africa: Historical, Ecclesiological and Theological Approach* (Σέρινταν, Γουαϊόμινγκ: Eastern Light Publishing, 2020).π. John Ngige Njoroge, *Χριστιανική Μαρτυρία και Ορθόδοξη Πνευματικότητα στην Αφρική: Η Δυναμική της Ορθόδοξης Πνευματικότητας ως Ιεραποστολικό «Παράδειγμα» της Ορθόδοξης Μαρτυρίας στην Κένυα*, Διδακτορική Διατριβή ΑΠΘ, 2011. Joseph William Black, “Offended Christians, Anti-Mission Churches and Colonial Politics: One Man's Story of the Messy Birth of the African Orthodox Church in Kenya,” *Journal of Religion in Africa* 43 (2013), 261-296. Evi Voulgaraki-Pissina, «Orthodoxy in East Africa beyond Decolonisation», *ό.π.* [↑](#footnote-ref-9)
10. Το επίσημο web site του Πατριαρχείου Αλεξανδρείας και πάσης Αφρικής, Ιεραρχία, Ανακοινώσεις, ανάρτ. 7.10.2009, τελευτ. προσπέλαση 27.11.2020, URL: <https://www.patriarchateofalexandria.com/index.php?module=news3&action=details&id=8> [↑](#footnote-ref-10)
11. Μητροπολίτης Καμερούν Γρηγόριος, «Ἡ ἐπαναφορὰ τοῦ θεσμοῦ τῶν διακονισσῶν εἰς τὴν Ὀρθόδοξον ἱεραποστολήν», *Σύναξη* 118 (2011), σελ. 37 [όλο 25-41]. [↑](#footnote-ref-11)
12. Ακόμα είναι αξεπέραστη η εργασία του Ευαγγέλου Θεοδώρου, ιδίως η διατριβή του: *Η “χειροτονία” ή “χειροθεσία” των* διακονισσών (Εν Αθήναις 1954), που φωτίστηκε και από πλήθος μεταγενέστερων βιβλίων και εισηγήσεων σε συνέδρια. Εν παρενθέσει θα ήθελα εδώ να σημειώσω και την προσωπική μου γνώμη. Αν πρόκειται να ανασυσταθεί ένας πανάρχαιος και παραδοσιακός θεσμός της Εκκλησίας με τρόπο που να αυτοακυρώνεται, να υποβιβάζει περαιτέρω τις γυναίκες, να είναι περιοριστικός αντί ελευθερωτικός, και να συντηρεί μια νοοτροπία και μια πρακτική apartheid που τόσο βαθιά έχει πληγώσει τις γυναίκες σήμερα, προδίδοντας την ίδια την παράδοση της Εκκλησίας και τη στάση του Χριστού προς τις γυναίκες, ίσως από έναν εμπαιγμό, είναι προτιμότερη μια αποκάλυπτη άρνηση. [↑](#footnote-ref-12)
13. Στον Επίσημο Ιστότοπο του Πατριαρχείου Αλεξανδρείας, Χρονικά, ανάρτ. 16.11. 2016, URL: <http://www.patriarchateofalexandria.com/index.php?module=news&action=details&id=1207>, τελευτ. προσπέλαση 27.11.20. [↑](#footnote-ref-13)
14. Στην Αγία και Μεγάλη Σύνοδο υπήρξαν αναμφίβολα ζυμώσεις και συζητήσεις για την παρουσία των γυναικών στην Εκκλησία. Εντούτοις, όπως επισημαίνεται, οι αποφάσεις της Συνόδου συνιστούν μια οπισθοδρόμηση σε σχέση με τη σημαντικότατη διάσκεψη της Ρόδου. Βλ. Fr Robert M. Arida, Susan Ashbrook Harvey, David Dunn, Maria McDowell, Teva Regule, και Bryce E. Rich, «Defending Human Dignity: A Response to the Pre-Conciliar Document, “The Mission of the Orthodox Church in Today’s World”», σε *Public Orthodoxy*, ανάρτ. 15.6.2016, τελευτ. προσπέλαση: 29.11.20, URL: <https://publicorthodoxy.org/2016/06/15/defending-human-dignity/> [↑](#footnote-ref-14)
15. Ό.π. σημ. 13. [↑](#footnote-ref-15)
16. Στον Επίσημο Ιστότοπο του Πατριαρχείου Αλεξανδρείας, Χρονικά, ανάρτ. 18.2.17, URL: <http://www.patriarchateofalexandria.com/index.php?module=news&action=details&id=1242>, τελευτ. προσπέλαση 27.11.20. [↑](#footnote-ref-16)
17. *Θρησκεία και Κοινωνία: Έντυπο Προσωρινό Υλικό στα Θρησκευτικά Β΄ Λυκείου*,επιμέλεια Εύη Βουλγαράκη (Αθήνα: Διόφαντος, 2017), 74. [↑](#footnote-ref-17)
18. Ανάρτ. 17.2.2017, URL: <http://www.nyxthimeron.com/2017/02/blog-post_28.html?fbclid=IwAR3GmIVG1SdI5ekFRioMPfc6mflRNF2nG4lpT8oVEypdtIBLwkcOtLcJ9jg>, τελευτ. προσπέλαση 27.11.20. [↑](#footnote-ref-18)
19. Η σημασία της προφορικότητας του πολιτισμού, στη βάση της μελέτης περίπτωσης των Banyore, Δυτ. Κένυα, αναπτύσσεται ιδίως από τον επίσκ. Amos Masaba Akunda, *Orthodox Christian Dialogue with* *Banyore* *Culture*, ό.π. [↑](#footnote-ref-19)
20. Εδώ ανήκουν ομιλίες ή βιντεοσκοπημένες ομιλίες καθώς και βίντεο παρουσίασης, ραδιοφωνικές εκπομπές αλλά και διαπροσωπικές συνεντεύξεις με ιεράρχες του κλίματος του Πατριαρχείου, ή άλλα στελέχη της ιεραποστολής, για τις οποίες έχω τηρήσει αρχείο ηχογραφήσεων. Οι ηχογραφήσεις έχουν γίνει είτε μεμονωμένα, είτε εξ αφορμής σχεδιασμού και προετοιμασίας της ύλης του μεταπτυχιακού μαθήματος «Η Ορθοδοξία στην Αφρική», στο πλαίσιο του Προγράμματος Μεταπτυχιακών Σπουδών στη Θρησκειολογία του Τμήματος Κοινωνικής Θεολογίας και Θρησκειολογίας του ΕΚΠΑ, με ειδίκευση «Θρησκειολογία» και Θεματική Ενότητα «Φιλοσοφία της Θρησκείας και Ιεραποστολική». Εξάλλου, και κατά την εξέλιξη του μαθήματος, με τη συνέργεια των μεταπτυχιακών φοιτητών είχαμε την ευκαιρία να συνομιλήσουμε με ιεράρχες αφρικανικών μητροπόλεων, να θέσουμε ερωτήσεις, να προχωρήσουμε σε βάθος την ανταλλαγή πληροφοριών και απόψεων και να διατηρήσουμε τα τεκμήρια των συζητήσεων αυτών που έγιναν σε κλειστό και εξειδικευμένο περιβάλλον.

Στο πλαίσιο τέτοιων συζητήσεων είχαμε τη δυνατότητα να κατανοήσουμε βαθιά την αδυναμία ανδρών (ιερέων ή και επισκόπου) να έχουν πρόσβαση σε γυναίκες και να επιτελέσουν το ποιμαντικό έργο τους προς αυτές, και την απόλυτη αναγκαιότητα ανασύστασης και ευρείας εφαρμογής του θεσμού των διακονισσών. Μητροπολίτης ανέφερε ότι το ποιμαντικό έργο της μητρόπολής του προς τους φυλακισμένους αφορά μόνο τους άνδρες, ενώ οι γυναίκες και τα παιδιά έχουν σχεδόν εγκαταλειφθεί επειδή δεν υπάρχει πρόσβαση των ανδρών σε γυναικείες φυλακές – επίσης περιέγραψε τις ενέργειές του για να αλλάξει αυτό το καθεστώς. Παρόμοια, σε άλλη μητρόπολη της κεντρικής Αφρικής, ένα δίκτυο λαϊκών γυναικών αναλαμβάνει το έργο της ποιμαντικής μέριμνας και σε γυναικείες φυλακές, στα όρια όμως των δυνατοτήτων τους ως λαϊκών. Αν και δεν είναι δυνατό να εκθέσει κανείς δημόσια στοιχεία που συλλέχθηκαν ιδιωτικά και περιβάλλονται από προστασία δεδομένων, είναι γεγονός ότι μέσα από τέτοιες καταθέσεις και συνεντεύξεις έγινε κατανοητό ότι οι διακόνισσες θα μπορούσαν να έχουν πολυεπίπεδο ρόλο, πολλαπλά ωφέλιμο για την ορθόδοξη κοινότητα και την κοινωνία ευρύτερα. [↑](#footnote-ref-20)
21. Στα ζητήματα των εξωγενών παρεμβάσεων αναφέρεται ειδικότερα και με συναφή επαρκή τεκμηρίωση άλλο άρθρο του αφιερώματος, της Δρ. Teva Regule, «Ορθόδοξες αντιδράσεις στην πιθανότητα ανανέωσης της γυναικείας διακονίας: Η περίπτωση των Ηνωμένων Πολιτειών», στον παρόντα τόμο. [↑](#footnote-ref-21)
22. Αντιπροσωπευτικό για έναν τέτοιο κριτικό τρόπο προσέγγισης είναι το πρόσφατο έργο του Mark Langan, *Neo-Colonialism and the Poverty of ‘Development’ in Africa*, Contemporary African Political Economy (Λονδίνο: Palgrave Macmillan, 2018). Για μια ειδικότερη προσέγγιση του ζητήματος της διαχείρισης του χρήματος στο πλαίσιο της ιεραποστολής βλ. το σημαντικότατο βιβλίο του καθηγητή Jonathan Bonk, *Missions and Money: Affluence as a Missionary Problem*, American Society of Missiology Series 15, 2η έκδοση αναθεωρημένη και επαυξημένη (Μέρινολ, NY: Orbis books, 1991). [↑](#footnote-ref-22)
23. Evangelos Thiani, “African Churches, Financial Stability and Self-Reliance,” in *Anthology of African Christianity*, Isabel Apawo Phiri and Dietrich Werner (eds.), Regnum Studies in Global Christianity (Oxford: Regnum, 2016), 1097-1106. Joseph William Black, “Dependency, Harambees and the Struggle for Christian Stewardship in the Orthodox Churches of Kenya,” *Pharos Journal of Theology* 98 (2017) 1-11, διαθέσιμο στο: <http://www.pharosjot.com/uploads/7/1/6/3/7163688/article_17_vol_98_2017.pdf>, τελευτ. προσπέλαση 30.11.20. [↑](#footnote-ref-23)
24. « Ἐπιστήμη χωριζομένη δικαιοσύνης καὶ τῆς ἄλλης ἀρετῆς πανουργία ἐστί». Πλάτωνας, *Μενέξενος*, 246e-247b. [↑](#footnote-ref-24)
25. Βλ. Την επίσημη ιστοσελίδα του ΟΗΕ, Global Issues, Africa, URL: <https://www.un.org/en/sections/issues-depth/africa/index.html>, τελευταία προσπέλαση 27.11.2020. Για μια περισσότερο κριτική προσέγγιση, βλ. Malcolm Harper, «The United Nations and Africa: Redefining the UN’s role in Africa for the Twenty-first Century», σε *Africa at the Millenium: An Agenda for Mature Development*, επιμέλεια B. Bakut και S. Dutt (Λονδίνο: Palgrave Macmillan, 2000), 217-232. <https://doi.org/10.1007/978-0-333-97727-9_12>. [↑](#footnote-ref-25)
26. Βλ. για παράδειγμα στην επίσημη ιστοσελίδα της Ευρωπαϊκής Επιτροπής, στο Τμήμα International Cooperation and Development, το Africa-EU Partnership, URL: <https://ec.europa.eu/international-partnerships/topics/africa-eu-partnership_en>, τελευταία προσπέλαση 27.11.2020. Βλ. και το ειδικό ιστολόγιο για την Africa-EU Partnership, όπου η ιστορία της συνεργασίας αλλά και πλήθος ντοκουμέντων. URL: <https://africa-eu-partnership.org/en>, τελευταία προσπέλαση 27.11.2020. [↑](#footnote-ref-26)
27. Να φέρουμε ως ακραίο παράδειγμα τη Ναμίμπια υπό γερμανική διοίκηση, όπου η έκταση της θηριωδίας σε βάρος του ιθαγενούς πληθυσμού, των Χερέρο και των Νάμα, έφθασε να θεωρείται γενοκτονία αλλά και πρόβα τζενεράλε πρακτικών που αργότερα εφαρμόστηκαν σε βάρος των Εβραίων και άλλων επί Γ΄ Ράιχ. Βλ. Lynn Berat, «Genocide: The Namibian Case against Germany», *Pace International Law Review* 5,1 (1993), 165-210. Διαθέσιμο στο: <http://digitalcommons.pace.edu/pilr/vol5/iss1/6>, τελευταία προσπέλαση 27.11.2020. Ένα άλλο ακραίο παράδειγμα είναι αυτό του βελγικού Κονγκό, όπου επί βασιλέως Λεοπόλδου του Βελγίου ακρωτηριάστηκαν αναρίθμητοι Κονγκολέζοι. Βλ. Adam Hochschild, *King Leopold’s Ghost: A Story of Greed, Terror, and Heroism in Colonial Africa* (Βοστώνη NY: Mariner Books, 1999). Πρβλ. Sarah De Mul, «The Holocaust as a Paradigm for the Congo atrocities: Adam Hochschild’s “King Leopold’s Ghost”», *Criticism* 53, 4 (Transcultural Negotiations of Holocaust Memory) (2011), 587-606. [↑](#footnote-ref-27)
28. Εδώ ο λόγος για το συγκεκριμένο συγκείμενο, όπου η ελληνική παρουσία είναι ακόμα, ενδεχομένως ως μη όφειλε, ισχυρή, και συχνά παρουσιάζεται ως επιβεβλημένη. [↑](#footnote-ref-28)
29. Γιώργος Κώνστας, «“Βολές” κατά του νεοφιλελευθερισμού στη Μεγάλη Σύνοδο της Ορθοδοξίας», *Χανιώτικα Νέα* 21.5.2016. [↑](#footnote-ref-29)
30. Ο προβληματισμός αυτός εκφράστηκε στο πλαίσιο του μεταπτυχιακού μαθήματος «Η Ορθοδοξία στην Αφρική» στις 30.11.2019 (για τη φυσιογνωμία και τον τύπο του μαθήματος βλ. σημ. 20), αλλά και σε ιδιωτική αλληλογραφία της περιόδου 1-2 Σεπτεμβρίου 2018, τη θεματολογία της οποίας κοινοποιώ με την άδειά του. Ανάλογος προβληματισμός έχει εκφραστεί εξάλλου κατά τη διάρκεια της κρίσης χρέους στην Ελλάδα, όταν η Εκκλησία χρειάστηκε να αναλάβει μεγάλο μέρος αρμοδιοτήτων και παροχών που ανήκαν μέχρι πρόσφατα στο κράτος. Έτσι, το λεγόμενο κοινωνικό κράτος συρρικνώθηκε. Βλ. Evi Voulgaraki-Pissina, «The Mission of the Church amidst European Social and Economic Crisis: The Case of Greece», σε *Mission and Money: Christian Mission in the Context of Global Inequalities*, επιμέλεια Mari-Anna Auvinen-Pöntinen και Jonas Adelin Jørgensen, Theology and Mission in World Christianity 1 (Λάιντεν και Βοστώνη: Brill, 2016), 101-128. [↑](#footnote-ref-30)
31. Βλ. σημειώσεις 22 και 23. [↑](#footnote-ref-31)
32. M.P. Joseph, *Theologies of the non-Person: The Formative Years of EATWOT [Ecumenical* *Association of Third World Theologians]*, Christianities of the World (Λονδίνο: Palgrave Macmillan, 2015). [↑](#footnote-ref-32)
33. “God-Talk under Money-Theism”, σελ. xiii-xvi της Εισαγωγής. [↑](#footnote-ref-33)
34. Σελ. ix της Εισαγωγής. [↑](#footnote-ref-34)
35. Σε αυτό συγκλίνει μεγάλο μέρος μιας πλούσιας διεθνούς βιβλιογραφίας, η οποία συνδέει το θέμα της γυναίκας και της ανάπτυξης στο αφρικανικό (ή ομόλογο) πλαίσιο, μια βιβλιογραφία που κανείς δεν μπορεί να παραγνωρίσει ως προς τη σοφία και την εμπειρία που κομίζει. Αναφέρουμε ενδεικτικά: Michael Kevane, *Women and Development in Africa: How Gender Works* (Μπάουλντερ Κολοράντο και Λονδίνο: Lynne Riener, 2004. [↑](#footnote-ref-35)
36. Protocol to the African Charter on Human and Peoples’ Rights on the Rights of Women in Africa, Άρθρο 6, 8-9, URL: <https://www.un.org/en/africa/osaa/pdf/au/protocole_rights_women_africa_2003.pdf>: «Μonogamy is encouraged as the preferred form of marriage and that the rights of women in marriage and family, including in polygamous marital relationships are promoted and protected». [↑](#footnote-ref-36)
37. Αυτή την ανθρωπολογική παράμετρο και τις ευρύτερες συνέπειές της θα ήθελα να τονίσω συνομιλώντας με μια πρώτη θεώρηση του ζητήματος στο πλαίσιο της ιεραποστολικής έρευνας από τον Αθ. Παπαθανασίου, «Αφρικανικός Γάμος και Χριστιανισμός» *ό.π.*, η οποία διακρίνεται για τηνευαισθησία της προς το συγκείμενο, και μελετά τον χριστιανικό γάμο συγκριτικά προς την παραδοσιακή αφρικανική πολυγαμία αλλά και τη συνάντησή της με την πολυγαμία στο ισλαμικό πλαίσιο. Είναι όμως αμφίβολο κατά πόσον η ισλαμική πολυγαμία είναι βασικός παράγων διείσδυσης του Ισλάμ στην Αφρική, αλλά και τίθεται το ερώτημα εάν μπορεί να αντιμετωπίσει ή να ανταγωνιστεί κανείς το Ισλάμ μιμούμενο αυτό. [↑](#footnote-ref-37)
38. Diane E. Eynon, *Women, Economic Development, and Higher Education: Tools in the Reconstruction and Transformation of Post-Apartheid South Africa* (Νέα Υόρκη: Palgrave Macmillan, 2017). [↑](#footnote-ref-38)
39. Tarikhu Farrar, «The Queenmother, Matriarchy, and the Question of Female Political Authority in Precolonial West African Monarchy», *Journal of Black Studies* 27, 5 (1997), 579-597. [↑](#footnote-ref-39)
40. Λόγους για την αναγκαιότητα της μητρογραμμικότητας στον αρχέγονο κόσμο (άρα και από κάποιες πλευρές ομόλογο προαποικιακό, κοινοτιστικό κόσμο της Αφρικής) μας δίνει ο Ernest Borneman, *Η Πατριαρχία: Η Προέλευσης και το Μέλλον του Κοινωνικού μας Συστήματος*, μτφρ. Δημοσθένης Κούρτοβικ (Αθήνα: Μορφωτικό Ίδρυμα Εθνικής Τραπέζης, 1988), 59. [↑](#footnote-ref-40)
41. Alfred Reginald Radcliff-Brown και Daryll Forde, επιμ. African Systems of Kinship and Marriage (Λονδίνο: Routledge, 2015). Πρόκειται για ένα κλασικό έργο που έχει γνωρίσει πολλές επανεκδόσεις από διαφορετικούς οίκους. Σύντομο αλλά βασικό κείμενο αναφοράς για την αφρικανική πολυγαμία, με περαιτέρω βιβλιογραφικές ενδείξεις είναι το λήμμα των Mame Kani Diop και Pearl E. Stewart, «Polygamy in Africa», σε *The Encyclopedia of Family Studies* (Νέα Υόρκη: John Wiley & Sons, Inc., 2016), DOI: 10.1002/9781119085621.wbefs385. Μια από τις πιο σύγχρονες φωνές είναι της Zitha Mokomane, «Social protection as a mechanism for family protection in sub-Saharan Africa», *International Journal of Social Welfare* (2012), 1-12, DOI: 10.1111/j.1468-2397.2012.00893.x, όπου καταγράφονται και οι πιο σύγχρονες μεταβολές της αφρικανικής οικογένειας σε μια έρευνα με ποσοτικά όσο και ποιοτικά χαρακτηριστικά. Η μοναδική καθόσον γνωρίζω μελέτη (άρθρο) σε συνάρτηση με Ορθοδόξους ειδικότερα πληθυσμούς στην Κένυα, που φωτίζει και αρνητικές όψεις εντός των οικογενειακών δομών, είναι του Joseph William Black, «Sex, Abortion, Domestic Violence and Other Unmentionables: Orthodox Christian Youth in Kenya and Windows into Their Attitudes about Sex», *Religions* 8, 73(2017), 1-18, doi:10.3390/rel8050073. [↑](#footnote-ref-41)
42. Ernest Borneman, *Η* Πατριαρχία, ό.π., 21. [↑](#footnote-ref-42)
43. Η Annie Lebeuf, στην επαναστατική για την εποχή της μελέτη «The Role of Women in the Political Organization of African Societies», σε Women of Tropical Africa, επιμέλεια Denise Paulme (Λονδίνο: Routledge & Kegan Paul, 1963), 93–119 επισημαίνει ότι και στην παραδοσιακή αφρικανική πατριαρχία υπήρχε ισορροπία στους ρόλους των φύλων, ιδίως στα παραδοσιακά ιεροβασίλεια. [↑](#footnote-ref-43)
44. Ένα τέτοιο έθιμο που έχει μεγάλη ιστορία σε συνάρτηση με τις ιεραποστολές γενικά και την ορθόδοξη ειδικότερα είναι το έθιμο της κλειτοριδεκτομής. Μια πρώτη προσέγγιση των ιεραποστολικών και εκκλησιαστικών διαστάσεων του ζητήματος περιλαμβάνεται στο άρθρο μου, «Orthodoxy in East Africa beyond Decolonisation», *ό.π.* [↑](#footnote-ref-44)
45. Elizabeth Schmidt, «Patriarchy, Capitalism, and the Colonial State in Zimbabwe», *Signs* 16, 4, Women, Family, State, and Economy in Africa (1991), 732-756. [↑](#footnote-ref-45)
46. John Ngige Njoroge, *Χριστιανική Μαρτυρία και Ορθόδοξη Πνευματικότητα στην Αφρική: Η Δυναμική της Ορθόδοξης Πνευματικότητας ως Ιεραποστολικό «Παράδειγμα» της Ορθόδοξης Μαρτυρίας στην Κένυα*, Διδακτορική Διατριβή στο ΑΠΘ (Θεσσαλονίκη, 2011), <https://www.didaktorika.gr/eadd/handle/10442/26161>, 80-81 και 86. [↑](#footnote-ref-46)
47. Πχ. Karen McGee, «The Impact of Matriarchal Traditions on the Advancement of Ashanti Women in Ghana», σε *Listening to the Voices: Multi-ethnic Women in Education*, επιμέλεια Betty Taylor (Σαν Φρανσίσκο, Καλιφόρνια: University of San Francisco, 2015), 1-10. Προσβάσιμο σε: <https://repository.usfca.edu/listening_to_the_voices/>, τελευτ. προσπέλαση 1.12.20. [↑](#footnote-ref-47)
48. Filomina Chioma Steady, *Women and Collective Action in Africa: Development, Democratization, and Empowerment* (Νέα Υόρκη, Palgrave Macmillan, 2006). Maty Konte και Nyasha Tirivayi, *Women and Sustainable Human Development: Empowering Women in Africa*, Gender, Development and Social Change (Νέα Υόρκη, Palgrave Macmillan, 2020) (γραμμένο σε συνάρτηση και με τους στόχους του ΟΗΕ για τη βιώσιμη ανάπτυξη). Mary Njeri Kinyanjui, *Women and the Informal Economy in Urban Africa: From the Margins to the Centre* (Λονδίνο: Zed Books, 2014). [↑](#footnote-ref-48)
49. Πρβλ. Hazel Barrett, “Women in Africa: The Neglected Dimension in Development,” *Geography* 80, 3 (1995), 215-224. [↑](#footnote-ref-49)
50. Jill Steans, *Φύλο και Διεθνείς Σχέσεις: Θεωρία, Πρακτική, Πολιτικές*, γ΄ έκδοση διευρυμένη και πλήρως αναθεωρημένη, μετάφραση Ρόζα Βασιλάκη, επιστημονική επιμέλεια Χαρά Καραγιαννοπούλου (Αθήνα: Πεδίο, 2016), 107-140 και ιδίως 301-328. Σημαντικά και τα Συμπεράσματα, 329-338. [↑](#footnote-ref-50)
51. Βλ. σημ. 44. [↑](#footnote-ref-51)
52. Έτσι συνέβη με το παράδειγμα αλληλεγγύης των χριστιανών στην αρχαία Εκκλησία, τη στάση τους στους λοιμούς, την ανάπτυξη αργότερα ενός πρωτόγνωρου συστήματος κοινωνικής διακονίας, όλα τα παραπάνω ήταν ο καλύτερος κήρυκας. Παρόμοια, η επιλογή του Μ. Κωνσταντίνου, να επενδύσει στους χριστιανούς συνδέεται με το ήθος που παρατηρούσε και κατ’ επέκταση με τη νικητήριο δυναμική του σταυρού (όχι προφανώς μόνο στον πόλεμο). Ανάλογα σε μεταγενέστερους αιώνες η πρόσκληση των Κωνσταντίνου (Κυρίλλου) και Μεθοδίου στη Μοραβία, οι ευρύτερες συνέπειες του έργου τους καθώς και ο εκχριστιανισμός των Ρως, η είσοδος της Ορθοδοξίας στην Αλάσκα και άλλες κορυφαίες σημασίας στιγμές της Ορθόδοξης ιεραποστολικής κληρονομιάς συνδέονται με την αίσθηση κοινωνικής προόδου. Αντίθετα, εκεί που η κοινωνία θεωρεί ότι η Εκκλησία την τραβά σε παρωχημένους δρόμους και ο εκκλησιαστικός λόγος διέπεται από τόνους νοσταλγικής αναπόλησης που φυσιολογικά εκλαμβάνεται ως οπισθοδρομικός διαπιστώνει κανείς ότι η κοινωνία επιφυλάσσεται. Για τη μεθοδολογία της Ορθόδοξης ιεραποστολής διιστορικά βλ. Ε. Βουλγαράκη-Πισίνα, «Ιεραποστολή», *ΜΟΧΕ* 8, 448-459. Για τις μείζονες εξελίξεις στην ιεραποστολική σκέψη κατά τη διάρκεια του 20ού αι. βλ. Brian Stanley, *Christianity in the Twentieth Century: A World History* (Princeton; Oxford: Princeton University Press, 2018), ιδίως 193-215. [↑](#footnote-ref-52)
53. Παναγιώτης Νέλλας, «Βασίλειον Ιεράτευμα: Μελέτη επί του Προβλήματος του Λαϊκού Στοιχείου», *Σύναξη* 83 (2002), 48‐60. [↑](#footnote-ref-53)